Eelmise aasta 30. novembril saatis EKRE riigikogu fraktsiooni juht Martin Helme mõnedele erakonna juhtliikmetele katuserahade jagamist puudutava kirja.

"Katuserahadega on nii, et sel aastal saime rohkem kui eelmine aasta, kuid täpse numbri saime teada alles eile ja täna oli juba tähtaeg ettepanekute tegemiseks. Kokku saime fraktsioonile 300 tuhat pluss veel 100, mis ei lähe mitte fraktsiooni nime all, vaid peidetakse ära. Põhjus on selles, et kuigi meil oli kokkulepe Keskiga, et meie summa sel aastal on pool miljonit hakkasid sõbrad IRL-is ja SDE-s selle peale jalgu trampima ja blokkisid ära," kirjutas Helme.

Helme kirjast ei selgu, mis kokkulepe EKRE-l Keskerakonnaga oli. Küll aga on teada, kuidas Keskerakond raha ära peitis. Nimelt võttis Keskerakond EKRE ettepanekud oma katuserahade nimekirja.

Koalitsioonierakonnad Keskerakond, SDE ja IRL said eelmisel aastal igaüks natuke üle miljoni euro katuserahasid. Miks oli Keskerakond valmis loobuma peaaegu kümnendikust oma rahast EKRE kasuks? Ilmselt on põhjus presidendivalimistes.

Eelmise aasta hilissuvel valiti riigikogus uut presidenti. Keskerakonna kandidaat oli Mailis Reps, EKRE-l polnud aga oma kandidaat Mart Helme ülesseadmiseks riigikogus piisavalt hääli.

Riigikogus toimus kolm hääletusvooru. Teises hääletusvoorus seati üles Reps, Reformierakonna kandidaat Siim Kallas ja IRLi ning Vabaerakonna ühendkandidaat Allar Jõks. EKRE teatas tollal, et nemad toetavad Repsi, et takistada Jõksi saamist kolmandasse vooru, kuhu said kaks enim hääli saanud kandidaati. Reps saigi teises voorus EKRE hääled, esimeses ja kolmandas aga mitte.

Kas 100 000 eurot oli Mailis Repsi toetamise hind? Novembri lõpus põgusalt riigikogu keskfraktsiooni juht olnud Tarmo Tamm ütles, et tema ei tea midagi kokkuleppest EKREga ega EKRE sajast tuhandest. Sama ütles tollal peasekretär olnud Jaak Aab. Enne Tamme keskfraktsiooni juhtinud Kadri Simson telefonile ei vastanud. Ka Martin Helme ei võtnud telefoni.

Me ei tea kindlalt, milline oli Keskerakonna ja EKRE kokkuleppe sisu. Küll aga on teada, et EKRE raha läks nende presidendivalimiste aegsete lubaduste katteks.